title: Euroopan parlamentin turvallisuutta ja turvatoimia koskevat säännöt – Puhemiehistön päätös, tehty 15. tammikuuta 2018

text:
               2.3.2018

               FI

               Euroopan unionin virallinen lehti

               C 79/3

         EUROOPAN PARLAMENTIN TURVALLISUUTTA JA TURVATOIMIA KOSKEVAT SÄÄNNÖT
   Puhemiehistön päätös,
   tehty 15. tammikuuta 2018
   (2018/C 79/04)

      Sisältö

               1 LUKU:

            YLEISET SÄÄNNÖKSET
            5

               1 artikla

            Määritelmät
            5

               2 artikla

            Tarkoitus
            6

               3 artikla

            Soveltamisala
            6

               4 artikla

            Jäsenten toimistot
            6

               5 artikla

            Periaatteet
            7

               6 artikla

            Organisaatio
            7

               7 artikla

            Turvallisuusasioiden pääosaston tehtävät
            7

               8 artikla

            Valtuutettu henkilöstö
            8

               9 artikla

            Turvallisuusasioiden pääosaston (DG SAFE) henkilöstön tehtävien suorittaminen
            8

               10 artikla

            Velvollisuus noudattaa sääntöjä ja tehdä yhteistyötä
            8

               11 artikla

            Tehtävien siirto sopimuspuolelle
            9

               2 LUKU:

            VALMIUSTILAT
            9

               12 artikla

            Valmiustilatasot
            9

               13 artikla

            Päätös valmiustilatasosta
            9

               14 artikla

            Valmiustilatasoja koskeva viestintä
            10

               3 LUKU:

            TURVALLISUUTTA VAARANTAVIEN TILANTEIDEN ENNALTAEHKÄISY
            10

               15 artikla

            Riskinarviointi
            10

               16 artikla

            Kulunvalvonta
            10

               17 artikla

            Henkilösuojaus
            10

               4 LUKU:

            REAGOIMINEN TURVALLISUUTTA VAARANTAVIIN TILANTEISIIN
            11

               18 artikla

            Epäily turvallisuutta vaarantavasta tilanteesta
            11

               19 artikla

            Turvallisuutta vaarantavan tilanteen ilmeneminen
            11

               20 artikla

            Turvallisuutta vaarantavasta tilanteesta raportoiminen
            11

               5 LUKU:

            PALVELUSASEET
            11

               21 artikla

            Yleiset periaatteet
            11

               22 artikla

            Lupa kantaa palvelusasetta
            12

               23 artikla

            Palvelusaseiden käyttöön ottaminen ja käyttö
            12

               24 artikla

            Aseistetun ulkoisen turvahenkilöstön läsnäolo parlamentin tiloissa
            12

               25 artikla

            Palvelusaseen esille ottamista tai käyttöä koskevat seuraukset – Raportointi ja tukitoimet
            12

               6 LUKU:

            TÄYTÄNTÖÖNPANO
            12

               26 artikla

            Turvatoimien noudattamisen valvonta
            12

               7 LUKU:

            TURVALLISUUSSELVITYKSET JA AVUSTAVAT TUTKIMUKSET
            13

               27 artikla

            Turvallisuusselvitykset
            13

               28 artikla

            Avustavat tutkimukset
            13

               29 artikla

            Avustavissa tutkimuksissa toteutettavat tutkintatoimet
            14

               8 LUKU:

            LOPPUSÄÄNNÖKSET
            15

               30 artikla

            Yhteydet vastaanottaviin valtioihin ja kolmansiin maihin, kansallisiin viranomaisiin, muihin unionin toimielimiin ja kansainvälisiin elimiin
            15

               31 artikla

            Euroopan parlamentin jäseniä koskeva valitusmekanismi
            15

               32 artikla

            Täytäntöönpanomääräykset
            15

               33 artikla

            Kumoaminen
            15

               34 artikla

            Voimaantulo ja julkaiseminen
            15
         EUROOPAN PARLAMENTIN PUHEMIEHISTÖ, joka
   ottaa huomioon Euroopan unionin toiminnasta tehdyn sopimuksen ja erityisesti sen 232 artiklan,
   ottaa huomioon Euroopan unionin erioikeuksista ja vapauksista tehdyn, perussopimuksiin liitetyn pöytäkirjan N:o 7 ja erityisesti sen 1 ja 18 artiklan,
   ottaa huomioon Euroopan parlamentin työjärjestyksen ja erityisesti sen 25 artiklan 2 kohdan,
   sekä katsoo seuraavaa:

               (1)

               Parlamentin turvallisuustavoitteena on mahdollistaa parlamentin asianmukainen toiminta pitämällä yllä järjestystä ja varmistamalla ympäristön turvallisuus parlamentin tiloissa ja riittävä taso henkilöiden, rakennusten ja omaisuuden fyysisessä suojaamisessa uhilta.

               (2)

               Parlamentin olisi pyrittävä saavuttamaan henkilöiden, rakennusten ja omaisuuden asianmukainen turvallisuustaso, jossa turvallisuus ja esteettömyys ovat sopivassa tasapainossa.

               (3)

               Turvallisuuden ja turvatoimien olisi parlamentissa perustuttava laillisuuden, suhteellisuuden, vastuuvelvollisuuden ja tehokkuuden periaatteisiin.

               (4)

               Turvallisuuteen ja turvatoimiin liittyvät kysymykset olisi otettava huomioon parlamentin kaiken politiikan kehittämisessä ja täytäntöönpanossa.

               (5)

               Parlamentin huolenpitovelvollisuuteen sisältyy huolellisuusvelvoite, jonka mukaan sen on ryhdyttävä kaikkiin kohtuullisiin toimiin toteuttaakseen turvatoimia, joilla ehkäistään kohtuudella ennakoitavissa oleva vahinko, joka kohdistuisi 3 artiklan 2 kohdassa tarkoitettuihin henkilöihin, parlamentin tiloihin ja sen fyysiseen omaisuuteen.

               (6)

               Parlamentti on tehnyt Belgian, Luxemburgin ja Ranskan hallitusten kanssa sopimukset, joissa vahvistetaan, että parlamentti on vastuussa turvallisuudesta tiloissaan.

               (7)

               Parlamentti on allekirjoittanut Belgian hallituksen kanssa yhteisymmärryspöytäkirjan turvallisuustarkistuksista ja voisi allekirjoittaa vastaavanlaisia sopimuksia muiden jäsenvaltioiden kanssa.

               (8)

               Unionin toimielimissä, jäsenvaltioissa ja muissa kansainvälisissä järjestöissä omaksutut käytännöt ovat osoittaneet, että valmiustilajärjestelmä on tehokkain tapa varmistaa, että arvioidun riskitason edellyttämät ja siihen suhteutetut turvatoimet toteutetaan. Puhemiehistön 16. joulukuuta 2002 tekemällä päätöksellä käyttöön otettua parlamentin valmiustilajärjestelmää on tarkistettava ja yksinkertaistettava, jotta sillä pystyttäisiin reagoimaan turvallisuusuhkiin aiempaa joustavammin ja tehokkaammin.

               (9)

               Vastaanottavien jäsenvaltioiden ja kolmansien maiden olisi voitava antaa parlamentille lupa tarjota puhemiehelle aseistettua henkilösuojausta alueillaan ja säilyttää tuliaseita henkilöiden suojelemiseksi omissa tiloissaan.

               (10)

               Kulkulupia koskeviin kysymyksiin sovelletaan parlamentin työjärjestyksen 116 a artiklan 1 kohdan perusteella hyväksyttyä puhemiehistön erillistä päätöstä.

               (11)

               Tämän sopimuksen täytäntöönpanon yhteydessä parlamentin olisi varmistettava yksityisyyden ja henkilötietojen suoja yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18. joulukuuta 2000 annetun Euroopan parlamentin ja neuvoston asetuksen (EY) N:o 45/2001 (1) mukaisesti.

         ON HYVÄKSYNYT TÄMÄN PÄÄTÖKSEN:
   1 LUKU

      YLEISET SÄÄNNÖKSET

   1 artikla
   Määritelmät
   Tässä päätöksessä tarkoitetaan:

               1)

               ’turvallisuudella’ henkilöiden, rakennusten tai omaisuuden fyysisen koskemattomuuden suojaamista

               2)

               ’turvallisuutta vaarantavalla tilanteella’ turvallisuuteen parhaillaan kohdistuvaa tai välitöntä uhkaa, mukaan lukien väkivaltateot, vandalismi, sabotaasi, varkaudet tai muut rikosoikeuden alaiset teot, mutta ylivoimaisia esteitä lukuun ottamatta

               3)

               ’turvallisuuteen kohdistuvalla uhalla’ tapahtumaa tai henkilöä, jonka voidaan kohtuudella olettaa vaikuttavan turvallisuuteen haitallisesti, jos siihen ei reagoida tai jos sitä ei hallita

               4)

               ’turvallisuutta merkittävästi vaarantavalla tilanteella’ turvallisuutta vaarantavaa tilannetta, jonka voidaan kohtuudella olettaa johtavan kuolonuhreihin, vakaviin loukkaantumisiin tai haittoihin, parlamentin omaisuuteen kohdistuvaan merkittävään vahinkoon tai parlamentin keskeisten toimintavalmiuksien häiriintymiseen

               5)

               ’järjestyksellä’ tilannetta, joka mahdollistaa parlamentin toiminnan sujuvuuden, parlamentin arvovallan kunnioittamisen, turvallisuuden ylläpidon parlamentin tiloissa ja parlamentin laitteiden toimivuuden

               6)

               ’järjestykseen kohdistuvalla uhalla’ tapahtumaa tai henkilöä, jonka voidaan kohtuudella olettaa vaikuttavan parlamentissa vallitsevaan järjestykseen haitallisesti, jos siihen ei reagoida tai jos sitä ei hallita

               7)

               ’turvatoimilla’ onnettomuuksien ehkäisemistä ja niihin reagointia, tulipalojen ehkäisemistä ja niihin reagointia sekä ensiapua ja evakuointia rakennuksista

               8)

               ’kiireellisyydellä’ nopean toiminnan velvoitetta turvallisuutta vaarantavassa tilanteessa

               9)

               ’turvallisuusriskillä’ turvallisuusuhan mahdollisten seurausten ja sen ilmenemisen todennäköisyyden yhdistelmää

               10)

               ’riskienvalvonnalla’ turvatoimia, joiden voidaan kohtuudella olettaa minimoivan tehokkaasti turvallisuusriskiä ehkäisemällä tai välttämällä turvallisuutta vaarantava tilanne tai lieventämällä sitä

               11)

               ’riskien ehkäisemisellä’ turvatoimia, joiden voidaan kohtuudella olettaa vähentävän turvallisuutta vaarantavan tilanteen todennäköisyyttä

               12)

               ’riskien lieventämisellä’ turvatoimia, joiden voidaan kohtuudella olettaa vähentävän turvallisuutta vaarantavan tilanteen seurauksia

               13)

               ’rajoitetun pääsyn alueella’ aluetta, jolle pääsy on rajoitettu käyttämällä sähköisiä kulkulupien lukulaitteita, sähköisiä lukkoja tai muita laitteita

               14)

               ’omaisuudella’ kaikkea irtainta omaisuutta parlamentin tiloissa

               15)

               ’tiloilla’ kaikkia parlamentin toimipaikkoja rakennukset, toimistot, huoneet ja muut tilat mukaan lukien sekä tiloja, joihin on sijoitettu viestintä- ja tietojärjestelmiä ja joissa parlamentti hoitaa pysyviä tai tilapäisiä toimia

               16)

               ’valmiustilalla’ turvatoimien joukkoa, jonka on tarkoitus tarjota tietyntasoista suojaa, joka on oikeassa suhteessa turvallisuuteen kohdistuviin uhkiin

               17)

               ’vakioturvatoimilla’ turvatoimien joukkoa, jota sovelletaan kullakin valmiustilatasolla ja joka on yhdenmukainen vastaavien, muissa unionin toimielimissä samalla valmiustilatasolla sovellettavien turvatoimien kanssa

               18)

               ’valinnaisilla turvatoimilla’ lisätoimenpiteiden joukkoa, jonka parlamentti voi hyväksyä kutakin valmiustilatasoa varten reagoidakseen tehokkaammin ja joustavammin todettuihin parlamenttiin kohdistuviin riskeihin.

         2 artikla
   Tarkoitus
   Tämän päätöksen tarkoituksena on

               —

               vahvistaa turvallisuutta parlamentissa koskeva oikeudellinen kehys sekä turvallisuuden alalla sovellettavat perusperiaatteet

               —

               vahvistaa turvatoimia parlamentissa koskeva oikeudellinen kehys sekä

               —

               määrittää turvallisuutta parlamentissa koskeva organisaatio ja vastuut sekä parlamentin turvallisuusviranomaisten tehtävä.

         3 artikla
   Soveltamisala
   1.   Päätöstä sovelletaan kaikissa parlamentin tiloissa unionissa ja unionin ulkopuolella. Kun parlamentti jakaa tilat muiden unionin toimielinten, elinten, toimistojen ja virastojen kanssa, päätöksen soveltamisesta kuullaan muita asianomaisia unionin toimielimiä, elimiä, toimistoja, ja virastoja.
   2.   Tätä päätöstä sovelletaan jäseniin, parlamentin henkilöstöön, palveluntarjoajiin ja niiden henkilöstöön, harjoittelijoihin sekä kaikkiin muihin henkilöihin, joilla on pääsy parlamentin tiloihin, sanotun kuitenkaan rajoittamatta tiettyjä henkilöstöryhmiä koskevia säännöksiä.
   3.   Tätä päätöstä sovelletaan parlamentin tilojen ulkopuolella henkilöstöön, jonka parlamentti on palkannut antamaan henkilösuojausta puhemiehelle, sikäli kun kyse on tuosta suojauksesta, sanotun kuitenkaan rajoittamatta kansallisen oikeuden soveltamista.
   4.   Tätä päätöstä ei sovelleta kyberturvallisuuteen.
   5.   Tätä päätöstä ei sovelleta luottamuksellisten tietojen käsittelyyn ja suojaan lukuun ottamatta turvallisuusselvitysmenettelyä ja mahdollista salassapitovelvollisuuden rikkomista koskevia tutkimuksia.
   6.   Tätä päätöstä ei sovelleta toiminnan jatkuvuuden hallintaan, kuten puhemiehistö on 9. toukokuuta 2016 hyväksynyt.
   7.   Tätä päätöstä ei sovelleta virkamatkoilla olevien jäsenten tai henkilöstön turvallisuuteen parlamentin puhemiestä lukuun ottamatta.
   8.   Tätä päätöstä ei sovelleta parlamentin työjärjestyksen 116 a artiklassa tarkoitettuihin kulkulupia koskeviin sääntöihin.
   4 artikla
   Jäsenten toimistot
   Turvallisuusasioiden pääosastolla (DG SAFE) on pääsy jäsenelle osoitettuun toimistoon ainoastaan tämän päätöksen 18, 19 ja 27–29 artiklassa tarkoitettujen turvallisuutta vaarantavien tilanteiden ennaltaehkäisyä ja niihin reagointia varten.
   5 artikla
   Periaatteet
   1.   Tämän päätöksen täytäntöönpanossa on noudatettava perussopimuksia, erityisesti perusoikeuskirjaa ja Euroopan unionin erioikeuksista ja vapauksista tehtyä pöytäkirjaa nro 7, sekä kansallisen oikeuden sovellettavia sääntöjä.
   2.   Tähän päätökseen perustuvat toimenpiteet eivät kuitenkaan rajoita jäsenvaltioiden lainvalvontaviranomaisten toimivaltuuksien, parlamentin työjärjestyksen, Euroopan parlamentin jäsenten asemaa koskevien sääntöjen sekä henkilöstösääntöjen 86 artiklan ja IX liitteen soveltamista.
   3.   Siltä osin kun tähän päätökseen ei sisälly asiaa koskevaa erityismääräystä, parlamentin on sovellettava tiloissaan ja rakennuksissaan turvallisuutta ja erityisesti paloturvallisuutta koskevaa isäntäjäsenvaltion säännöksiä.
   4.   Turvallisuuden ja turvatoimien olisi parlamentissa perustuttava laillisuuden, suhteellisuuden, vastuuvelvollisuuden ja tehokkuuden periaatteisiin.
   5.   Laillisuusperiaate merkitsee, että tämän päätöksen täytäntöönpanon yhteydessä on noudatettava tarkasti oikeudellista kehystä ja mukauduttava oikeudellisiin vaatimuksiin.
   6.   Luonnolliseen henkilöön kohdistuvat turvatoimet on toteutettava avoimesti, jollei tämän voida kohtuudella olettaa heikentävän turvatoimen vaikutusta. Turvatoimen kohteille on ilmoitettava ennalta toimen syistä ja todennäköisestä vaikutuksesta paitsi tilanteissa, joissa tiedon antamisen voidaan kohtuudella olettaa heikentävän turvatoimen vaikutusta. Tällöin turvatoimen kohteelle on ilmoitettava asiasta silloin, kun turvatoimen vaikutuksen heikentymisen riskiä ei enää ole.
   7.   Turvallisuusviranomaisten toimivaltuuksien käytön sekä turvatoimena toteutettavan yksittäisen toimenpiteen intensiteetti on suhteutettava turvallisuusriskiin.
   6 artikla
   Organisaatio
   1.   Parlamentin työjärjestyksen 22 artiklan 5 kohdan mukaisesti puhemies on parlamentin turvallisuudesta vastaava viranomainen.
   2.   DG SAFE varmistaa pääsihteerin alaisuudessa tämän päätöksen mukaisesti turvallisuuden ja turvatoimet parlamentin tiloissa. Pääsihteeri voi antaa turvallisuusasioiden pääosaston pääjohtajalle ohjeita turvallisuuden ja turvatoimien varmistamiseksi.
   3.   Puhemies voi antaa henkilöstönsä tehtäväksi noudattaa antamiaan ohjeita, joiden tarkoituksena on palauttaa turvallisuus ja järjestys parlamentin tiloissa tietyssä tilanteessa.
   4.   Jos jäsen häiritsee täysistunnon asianmukaista kulkua, pääsihteeri voi pyytää DG SAFElta tukitoimia, kun Euroopan parlamentin työjärjestyksen 165 artiklan 3 kohdan mukaiset toimenpiteet on hyväksytty.
   5.   Turvallisuushallinnon ohjauskomitea tukee DG SAFEa sen tehtävien hoidossa.
   7 artikla
   Turvallisuusasioiden pääosaston tehtävät
   1.   DG SAFEn on

               —

               varmistettava asianmukainen turvallisuustaso, turvatoimet ja järjestys sekä henkilöiden, rakennusten ja omaisuuden suoja ehkäisemällä turvallisuuden ja turvatoimet vaarantavia tilanteita ja reagoimalla niihin parlamentin tiloissa

               —

               noudatettava johdonmukaista ja yhdennettyä lähestymistapaa tarjoamalla sopivan tasoista henkilöiden, rakennusten ja omaisuuden suojaa, joka on oikeassa suhteessa todettuihin riskeihin

               —

               edistettävä ja lujitettava parlamentin turvallisuuskulttuuria, varmistettava turvallisuuden toimivuus, parannettava parlamentin turvallisuuden hallintoa, tehostettava verkostoja ja yhteistyötä asiaankuuluvien unionin, kansallisella ja kansainvälisellä tasolla toimivien viranomaisten kanssa ja parannettava turvatoimien seurantaa ja valvontaa

               —

               järjestettävä puhemiehen henkilösuojaus

               —

               kehitettävä kattava riskiarviointimetodologia, suoritettava analyyseja ja riskiarviointeja ja suositettava pääsihteerille todettuihin turvallisuutta vaarantaviin tilanteisiin tai uhkiin liittyvien riskien ehkäisemiseen tai lieventämiseen tarvittavia toimenpiteitä sekä valvottava näiden toimenpiteiden täytäntöönpanoa

               —

               osallistuttava turvallisuuteen liittyvien laitteiden tai turvallisuuteen liittyvien pohjapiirrosten teettämiseen ja arviointiin. Tällaisten laitteiden ja pohjapiirrosten lopullinen hyväksyntä ja niitä koskevat luvat edellyttävät DG SAFEn kuulemista.

         2.   Kun parlamentin yhteystoimistojen turvallisuus tai hallinnointi kuuluu muiden unionin toimielinten, elinten, toimistojen tai virastojen vastuulle, DG SAFEn on tarkistettava, vastaako niiden turvallisuustaso vähintään parlamentin turvallisuustasoa.
   3.   DG SAFEn on toimittava yhteyspisteenä turvallisuutta koskevissa taustaselvityksissä ja jäsenten turvallisuusselvitysmenettelyissä heidän ja asiaankuuluvan henkilöstön pyynnöstä varmistamalla tarvittava viestintä toimivaltaisten kansallisten viranomaisten kanssa, vaihtamalla tietoja muiden unionin toimielinten kanssa ja panemalla täytäntöön pyyntöjen käsittelyä koskeva sisäinen menettely. Näiden menettelyjen on oltava parlamentin ja jäsenvaltioiden turvallisuusviranomaisten tekemien asiaankuuluvien kahdenvälisten järjestelyjen ja parlamentin ja muiden unionin toimielinten välisten sopimusten mukaisia.
   4.   DG SAFEn on suositettava pääsihteerille asianmukaista valmiustilaa tai reagointitapaa parlamentin turvallisuuteen kohdistuvien uhkien tai turvallisuuden vaarantavien tilanteiden varalta sekä toimenpiteitä tällaisten tilanteiden hallintaa varten.
   5.   DG SAFEn on esitettävä pääsihteerille turvallisuusstrategiaehdotus.
   8 artikla
   Valtuutettu henkilöstö
   1.   Ainoastaan henkilöstölle, jonka pääsihteeri on henkilökohtaisesti valtuuttanut siirtämällä toimivallan turvallisuusasioiden pääosaston pääjohtajalle, voidaan antaa tehtäväksi heidän erityistehtäviensä mukaisesti ja näiden erityistehtävien hoitoon tarkoitettuna ajanjaksona valtuudet toteuttaa yhtä tai useampaa seuraavista tehtävistä:

               a)

               palvelusaseen kantaminen ja käyttäminen

               b)

               turvallisuusselvitysten laatiminen

               c)

               avustavien tutkimusten tekeminen.

         2.   Näissä tilanteissa ja tämän päätöksen ja soveltamissääntöjen rajoissa DG SAFEn pääjohtaja voi antaa ohjeita, joita sovelletaan kaikkiin erityistehtäviä hoitavaan henkilöstöön ja hyväksyttävien turvatoimien määrittämiseen.
   9 artikla
   Turvallisuusasioiden pääosaston (DG SAFE) henkilöstön tehtävien suorittaminen
   1.   DG SAFEn henkilöstön jäsenten ei tarvitse pyytää esimiehiltään yksittäisiä määräyksiä turvatoimien valinnassa, jos he eivät siihen pysty kiireellisyyden takia ja jos kyseiset toimet kuuluvat tämä päätöksen soveltamisalaan.
   2.   DG SAFEn henkilöstön jäsenet eivät saa joutua epäedulliseen asemaan suorittamiensa tehtävien vuoksi, jolleivät he ole toimineet valtuutuksensa ylittäen taikka ohjeiden tai oikeuden vastaisesti.
   10 artikla
   Velvollisuus noudattaa sääntöjä ja tehdä yhteistyötä
   1.   Tämän päätöksen ja sen soveltamissääntöjen sekä niiden soveltamiseen valtuutetun henkilöstön toteuttamien toimenpiteiden noudattamisen on oltava pakollista.
   2.   Koko henkilöstön, palveluntarjoajat ja heidän henkilöstönsä mukaan lukien, sekä harjoittelijoiden ja myös vierailijoiden ja vieraiden on tehtävä DG SAFEn kanssa yhteistyötä sen tehtävien hoitamisessa.
   3.   Tämän päätöksen, sen soveltamissääntöjen sekä niiden soveltamiseksi toteutettujen toimenpiteiden noudattamatta jättäminen voi johtaa perussopimusten, parlamentin työjärjestyksen 11 ja 166 artiklan ja henkilöstösääntöjen mukaisiin kurinpitotoimiin, sopimusseuraamuksiin tai kansallisten lakien ja säännösten mukaisiin oikeustoimiin.
   11 artikla
   Tehtävien siirto sopimuspuolelle
   Turvallisuus- ja turvatoimia, joita parlamentti ei voi itse toteuttaa suoraan oikeudellisista, teknisistä tai operatiivisista syistä, voidaan siirtää kolmannen osapuolen tehtäväksi parlamentin sisäisten sääntöjen ja menettelyjen mukaisesti. Näitä tehtäviä voivat olla muuan muassa erityiskoirien suorittamat etsinnät, sähköiset etsinnät, paloturvallisuuspalvelut, vaarallisten materiaalien ja esineiden käsittely, hylättyjen tai vaarallisten ajoneuvojen siirtäminen ja ulkoisen turvallisuushenkilöstön erityistilanteissa antamat tukitoimet. Näiden tehtävien on kuitenkin pysyttävä parlamentin yksinomaisen toimivallan piirissä.
   2 LUKU

      VALMIUSTILAT

   12 artikla
   Valmiustilatasot
   1.   Valmiustilat on merkittävä värikoodeilla: VALKOINEN vastaa alinta uhkatasoa ja KELTAINEN, ORANSSI ja PUNAINEN puolestaan vastaavat kasvaneen uhan eri tasoja:

               —

               ”VALKOISTA” valmiustilatasoa on sovellettava, kun parlamentissa ei ole todettu minkäänlaista erityistä turvallisuuteen kohdistuvaa uhkaa tai turvallisuuden vaarantavaa tilannetta

               —

               ”KELTAISTA” valmiustasoa on sovellettava, kun parlamentissa on todettu uhkia tai tilanteita, jotka vaarantavat turvallisuuden ja joilla voi olla haitallinen vaikutus parlamenttiin tai sen toimintaan

               —

               ”ORANSSIA” valmiustasoa on sovellettava, kun parlamentissa on todettu uhkia tai tilanteita, jotka vaarantavat turvallisuuden parlamentissa ja jotka kohdistuvat parlamenttiin, sen toimintaan tai toimintoihin, vaikka hyökkäyksen täsmällinen tavoite, kohde tai ajankohta ei ole tiedossa

               —

               ”PUNAISTA” valmiustasoa on sovellettava, kun kyse on turvallisuuteen kohdistuvista välittömän hyökkäyksen uhista, jotka kohdistuvat nimenomaan parlamenttiin tai sen toimintaan.

         2.   Ennen 32 artiklassa tarkoitettujen valmiustilatasoja koskevien täytäntöönpanotoimien hyväksymistä pääsihteerin on tiedotettava puhemiehistölle suullisesti suunnitelluista toimenpiteistä.
   13 artikla
   Päätös valmiustilatasosta
   1.   Puhemiehen on pääsihteerin ehdotuksesta ja ottaen huomioon DG SAFEn suosituksen

               a)

               päätettävä muita unionin toimielimiä, joilla on tiloja samassa jäsenvaltiossa, muita asiaankuuluvia unionin elimiä ja vastaanottavia jäsenvaltioita sekä kolmansia maita kuultuaan valmiustilatasoista ja työpaikkakunnista, joihin niitä on sovellettava

               b)

               päätettävä mahdollisista valinnaisista turvatoimista, jotka olisi toteutettava

               c)

               tiedotettava puhemiehistön jäsenille kaikista tämän artiklan mukaisista päätöksistä.

         2.   DG SAFEn on pääsihteerin toimivallan alaisuudessa

               a)

               pantava täytäntöön päätökset valmiustilatasosta parlamentin tiloissa

               b)

               tehtävä kiireellisessä tapauksessa 1 kohdan a ja b alakohdassa tarkoitetut päätökset; DG SAFEn pääjohtajan on mahdollisimman nopeasti toimien toteuttamisen jälkeen tiedotettava toimista ja niiden syistä parlamentin puhemiehelle ja pääsihteerille

               c)

               seurattava jatkuvasti turvallisuuteen kohdistuvia uhkia ja riskejä tarkistaakseen sovellettavan valmiustilatason asianmukaisuuden.

         3.   Parlamentin yhteystoimistojen päälliköiden on vastattava yhteystoimistojensa valmiustilaa koskevan päätöksen täytäntöönpanosta.
   4.   Parlamentin yhteystoimistojen päälliköt voivat toteuttaa tämän päätöksen mukaisia lisäturvatoimia kiireellisissä tapauksissa. Kyseisistä toimista on tiedotettava pääsihteerille ja DG SAFEn pääjohtajalle välittömästi.
   14 artikla
   Valmiustilatasoja koskeva viestintä
   1.   Valmiustilatasot ilmaistaan julkisissa tiloissa värikoodeihin perustuvalla viestitysjärjestelmällä.
   2.   Puhemies ilmoittaa valmiustilatason muututtua kaikille jäsenille ja parlamentin henkilöstölle parlamentin toimintaan vaikuttavista toimista. Hyväksytyistä toimista tiedotetaan myös muille unionin toimielimille ja asianomaisille kansallisille viranomaisille.
   3 LUKU

      TURVALLISUUTTA VAARANTAVIEN TILANTEIDEN ENNALTAEHKÄISY

   15 artikla
   Riskinarviointi
   Jotta turvallisuutta vaarantavia tilanteita voidaan ehkäistä ennalta, DG SAFEn on

               —

               arvioitava turvallisuusriski, joka kohdistuu parlamentin pääsihteeristön henkilöstön erityistehtävien hoitoon, ja parlamentin tiloissa olevien henkilöiden turvallisuuteen kohdistuva riski

               —

               arvioitava asianomaisia pääosastoja kuullen parlamentin tiloihin ja omaisuuteen kohdistuva turvallisuusriski

               —

               ehdotettava asianmukaisia toimia pääsihteerille tai asianomaiselle yksikölle parlamentin tiloissa ja niiden liepeillä järjestettävien tapahtumien turvallisuutta silmällä pitäen.

         16 artikla
   Kulunvalvonta
   1.   Jotta turvallisuutta vaarantavia tilanteita voidaan ehkäistä ennalta, DG SAFE voi tehdä turvatarkastuksia kaikille henkilöille, mukaan lukien jäsenet, tavarat ja omaisuus, ennen pääsyä parlamentin tiloihin ja kyseisissä tiloissa oltaessa, erityisesti

               —

               tarkastaakseen parlamentin tiloihin pyrkivän tai parlamentin tiloissa jo olevan henkilön henkilöllisyyden

               —

               tarkastaakseen parlamentin ulkopuolisten henkilöiden taustan ennen kuin heille myönnetään pääsy parlamentin tiloihin, jotta voidaan todentaa, uhkaavatko he turvallisuutta;
               DG SAFE voi, varmistaen, että voimassa olevaa henkilötietojen suojaa koskevaa lainsäädäntöä noudatetaan, hyödyntää tätä varten kaikkia parlamentin käytettävissä olevia tietolähteitä, ottaen huomioon tällaisten lähteiden sekä parlamentin hallussa olevien, kyseisiä henkilöitä koskevien ja pääsyn kannalta merkittävien tietojen luotettavuuden

               —

               suorittaakseen henkilöiden, ajoneuvojen, välineiden ja tavaroiden visuaalisia ja teknisiä tarkastuksia parlamentin sisäänkäynneillä; tarkastuksen kohteina voivat olla myös henkilökohtainen irtaimisto ja postilähetykset

               —

               ylläpitääkseen parlamentin tiloissa henkilöiden ja ajoneuvojen kulunvalvontajärjestelmää

               —

               pitääkseen kirjaa henkilöistä, ajoneuvoista, tavaroista ja välineistä jotka saapuvat parlamentin tiloihin tai rajoitetun pääsyn alueille ja poistuvat sieltä

               —

               estääkseen pääsyn parlamentin tiloihin henkilöiltä, ajoneuvoilta ja tavaroilta, joilla ei ole asianmukaista lupaa.

         2.   Mikäli 1 kohdassa vahvistettuja toimenpiteitä ei noudateta, pääsy parlamentin tiloihin voidaan evätä.
   17 artikla
   Henkilösuojaus
   DG SAFEn on toteutettava asianmukaiset operationaaliset toimenpiteet varmistaakseen puhemiehen henkilösuojauksen yhteistyössä puhemiehen kabinetin ja parlamentin protokollayksikön kanssa ja ollen yhteydessä vastaanottavan valtion tai kolmannen maan viranomaisiin. Puhemies voi DG SAFEn riskinarvioinnin perusteella antaa ohjeita muiden henkilöiden, myös jäsenten, henkilösuojauksesta parlamentin tiloissa.
   4 LUKU

      REAGOIMINEN TURVALLISUUTTA VAARANTAVIIN TILANTEISIIN

   18 artikla
   Epäily turvallisuutta vaarantavasta tilanteesta
   1.   Kun on perusteltua syytä epäillä turvallisuutta vaarantavaa tilannetta, DG SAFEn on toteutettava kaikki tarvittavat toimenpiteet todentaakseen epäilyn. Kun on perusteltua syytä epäillä turvallisuutta merkittävästi vaarantavaa tilannetta, DG SAFEn pääjohtaja tiedottaa asiasta viipymättä pääsihteerille, joka voi puolestaan erityisesti antaa DG SAFElle ohjeet parlamentin rakennusten ja omaisuuden tarkastamisesta.
   2.   DG SAFEn on ilmoitettava toteutetuista toimenpiteistä viipymättä pääsihteerille. Kun asia koskee jäseniä, pääsihteerin on ilmoitettava siitä puhemiehelle.
   19 artikla
   Turvallisuutta vaarantavan tilanteen ilmeneminen
   1.   Kun turvallisuutta vaarantava tilanne ilmenee, DG SAFEn on toteutettava kaikki tarvittavat toimenpiteet lopettaakseen tilanne vaikuttavalla tavalla. Se voi tällöin toteuttaa erityisesti toimenpiteitä, jotka

               —

               kohdistuvat turvallisuutta uhkaavaan henkilöön, kuten evätä tällaiselta henkilöltä pääsyn parlamentin tiloihin tai määrätä hänet poistumaan niistä ja saattaa heidät pois parlamentin tiloista

               —

               kohdistuvat turvallisuutta uhkaaviin esineisiin, mukaan lukien tällaisten esineiden takavarikointi, poistaminen, hävittäminen ja toimittaminen kansallisille viranomaisille

               —

               ovat tarpeen parlamentin tiloissa olevien henkilöiden välitöntä suojelua varten, kuten antaa rakennuksissa oleville velvoittavia ohjeita; valtuutetun henkilöstön on tällaisten toimenpiteiden toteuttamisen jälkeen ilmoitettava asiasta viipymättä esimiehilleen ja odotettava lisäohjeita

               —

               koskevat tarkastusten tekemistä parlamentin tiloissa, mukaan lukien pääsy jäsenten toimistoihin, jos se on tarpeen turvallisuuden vaarantavan tilanteen ehkäisemiseksi, viivyttämiseksi tai lopettamiseksi.

         2.   DG SAFEn on toteutettava kaikki tarvittavat toimenpiteet säilyttääkseen parlamentin turvallisuuden vaarantavaa tilannetta koskevan todistusaineisto, ja tällöin sen on tarvittaessa tehtävä yhteistyötä kansallisten viranomaisten kanssa.
   3.   DG SAFEn on ilmoitettava toteutetuista toimenpiteistä viipymättä pääsihteerille. Kun asia koskee jäseniä, pääsihteerin on ilmoitettava siitä puhemiehelle.
   20 artikla
   Turvallisuutta vaarantavasta tilanteesta raportoiminen
   Kun on kyse turvallisuuden merkittävästi vaarantavasta tapahtumasta tai hätätilanteesta, DG SAFEn on laadittava raportti, jossa esitetään yhteenveto tilanteesta. Raportti on välitettävä pääsihteerille. Kun asia koskee jäsentä, pääsihteerin on välitettävä raportti puhemiehelle.
   5 LUKU

      PALVELUSASEET

   21 artikla
   Yleiset periaatteet
   Palvelusaseiden käyttöön ottamisessa, kantamisessa, säilyttämisessä ja käytössä on aina noudatettava tätä päätöstä, sitä koskevia täytäntöönpanotoimenpiteitä sekä asiaa koskevia säännöksiä,

               —

               jotka on vahvistettu niiden vastaanottavien valtioiden tai kolmansien maiden kansallisessa oikeudessa, joiden alueella parlamentilla on työpaikkakunta tai muita tiloja

               —

               jotka on vahvistettu muussa erityistapaukseen sovellettavassa kansallisessa lainsäädännössä esimerkiksi silloin, kun turvahenkilöstö saattaa puhemiestä muualla kuin vastaanottavissa maissa tai kolmansissa maissa

               —

               jotka on vahvistettu kansainvälisessä julkisoikeudessa.

         22 artikla
   Lupa kantaa palvelusasetta
   Ainoastaan valtuutetulla henkilöstöllä sekä luvan poikkeuksellisesti 24 artiklan nojalla saaneilla henkilöillä on lupa kantaa ja käyttää palvelusasetta tehtäviään hoitaessaan. Aseen on 24 artiklassa tarkoitettuja poikkeustapauksia lukuun ottamatta oltava parlamentin henkilökohtaiseen käyttöön myöntämä ase, jota ei voi luovuttaa toiselle kollegalle hätätilanteita lukuun ottamatta.
   23 artikla
   Palvelusaseiden käyttöön ottaminen ja käyttö
   Palvelusaseen kantamiseen ja käyttöön valtuutettu henkilöstö voi käyttää kyseisiä aseita ainoastaan itsepuolustukseen tai suojellakseen muita joko todelliselta tai todellisena perustellusti pidetyltä välittömältä uhalta, kuolemalta tai vakavalta loukkaantumiselta taikka estääkseen ihmishenkeä uhkaavan vakavan rikoksen. Heidän reaktionsa on oltava oikeassa suhteessa tarpeeseen puolustaa itseään ja muita. Valtuutetun henkilöstön on ilmoitettava kuulumisestaan kyseiseen henkilöstöön ja varoitettava selkeästi aikeestaan käyttää palvelusasetta, jollei kyseinen toiminta aseta heitä itseään tarpeettomasti vaaraan tai aiheuta kuoleman tai vakavan loukkaantumisen riskiä muille henkilöille tai ole selvästi epäasianmukaista tai tarkoituksetonta tapahtuman olosuhteet huomioon ottaen.
   24 artikla
   Aseistetun ulkoisen turvahenkilöstön läsnäolo parlamentin tiloissa
   1.   Valtion ja hallitusten päämiehillä sekä unionin toimielinten ja tiettyjen nimettyjen kansainvälisten järjestöjen (2) edustajilla voi olla saattajinaan kaksi aseistettua ulkoista turvahenkilöä. Puhemies voi pääsihteerin ehdotuksesta ja DG SAFEn suosituksen huomioon ottaen myöntää luvan useampien aseistettujen ulkoisten turvahenkilöiden läsnäololle tällaisia valtuuskuntia varten ja myöntää luvan myös siihen, että muita vierailijoita saattavat aseistetut ulkoiset turvahenkilöt.
   2.   Kaikista aseistettujen ulkoisten turvahenkilöiden käyttöä koskevista pyynnöistä on ilmoitettava kirjallisesti ja hyvissä ajoin DG SAFEn pääjohtajalle. DG SAFEn on ennen tällaisen luvan myöntämistä ilmoitettava aseistetuille ulkoisille turvahenkilöille asiaa koskevista erityisehdoista ja voimankäyttösäännöistä.
   3.   Pääsihteerille on aina ilmoitettava aseistettujen ulkoisten turvahenkilöiden käyttämisestä parlamentin tiloissa.
   25 artikla
   Palvelusaseen esille ottamista tai käyttöä koskevat seurauksetRaportointi ja tukitoimet
   1.   Kaikkien palvelusaseensa esille ottaneiden tai sitä käyttäneiden henkilöstön edustajien on ilmoitettava viipymättä asiasta DG SAFEn pääjohtajalle ja laadittava kirjallinen raportti tapahtumasta. DG SAFEn pääjohtajan on ilmoitettava tapahtumasta välittömästi pääsihteerille, jonka on ilmoitettava asiasta puhemiehelle. Pääsihteerin on käynnistettävä välittömästi sisäinen tutkinta tapahtumasta ja ilmoitettava puhemiehelle tutkinnan tuloksista.
   2.   Pääsihteerin on varmistettava, että jokainen palvelusaseensa tehtäviään hoitaessaan esille ottanut tai sitä käyttänyt henkilöstön edustaja voi saada tarvittavaa lääketieteellistä tai psykologista tukea.
   6 LUKU

      TÄYTÄNTÖÖNPANO

   26 artikla
   Turvatoimien noudattamisen valvonta
   1.   DG SAFEn henkilöstö, jonka tehtävänä on ylläpitää järjestystä parlamentin tiloissa tai lopettaa turvallisuutta vaarantava tilanne, voi käyttää voimaa oikeasuhteisesti ja tämän päätöksen sekä erityisesti palveluaseen käyttöä koskevien säännösten rajoissa voidakseen valvoa sovellettavien turvatoimien noudattamista.
   2.   DG SAFEn henkilöstön on tämän päätöksen ja asiassa sovellettavan kansallisen oikeuden mukaisesti sovellettava tehtäviään hoitaessaan mahdollisimman laajasti muita käytettävissä olevia keinoja ennen voimankäyttöön tai palvelusaseiden käyttöön turvautumista.
   3.   Henkilön kuolemantapaukseen tai vakavaan loukkaantumiseen liittyvissä kurinpitomenettelyissä tai oikeudellisissa menettelyissä ei voida puolustuksena vedota esimiehen antamaan voimankäyttöä tai palvelusaseen käyttöä koskevaan käskyyn, jos tällainen käsky on selvästi ollut laiton tai selvästi vastoin turvanormeja ja käskyn saanut henkilöstön edustaja olisi voinut kieltäytyä noudattamasta sitä. Tällaisia laittomia käskyjä antavat esimiehet joutuvat kurinpitomenettelyyn.
   7 LUKU

      TURVALLISUUSSELVITYKSET JA AVUSTAVAT TUTKIMUKSET

   27 artikla
   Turvallisuusselvitykset
   1.   DG SAFE voi asiasta pääsihteerille ilmoitettuaan tehdä turvallisuutta vaarantavia tapahtumia koskevassa tutkinnassa turvallisuusselvityksiä estääkseen vastaavien tapahtumien toistumisen tulevaisuudessa.
   Mikäli turvallisuusselvitykset koskevat jäseniä, niitä varten on ensin hankittava lupa puhemieheltä.
   2.   Turvallisuusselvitykset saavat sisältää ainoastaan seuraavat toimenpiteet:

               —

               sisäänpääsyä ja poistumisen valvontaa koskevien kirjausten, kameravalvonnan kattavuuden, asetuksessa (EY) N:o 45/2001 tarkoitettujen viestintätallenteiden ja vastaavien tietojen sekä muiden tietolähteiden tarkastaminen

               —

               alustavat todentamiset

               —

               lausuntojen ottaminen henkilöiltä, jotka kykenevät tekemään selkoa tosiseikoista

               —

               todistusaineiston ja tapahtumapaikan turvaaminen

               —

               valvontatoimenpiteiden toteuttaminen.

         3.   Turvallisuusselvityksiä tekevän valtuutetun henkilöstön on toimittava objektiivisesti ja puolueettomasti.
   4.   DG SAFEn on raportoitava pääsihteerille turvallisuutta vaarantavien tapahtumien tutkinnassa tehdyistä turvallisuusselvityksistä.
   28 artikla
   Avustavat tutkimukset
   1.   DG SAFE voi asiasta pääsihteerille ilmoitettuaan tehdä sisäisten elinten pyynnöstä avustavia tutkimuksia, jotka koskevat henkilöiden toimintaa, joka saattaa johtaa hallinnollisiin, kurinpidollisiin tai siviili- tai rikosoikeudellisiin menettelyihin, sanotun kuitenkaan rajoittamatta muiden toimivaltaisten yksiköiden toimivaltaa tai niille annettuja ohjeita. Ulkoisten elinten pyytämiä avustavia tutkimuksia varten on ensin hankittava lupa pääsihteeriltä.
   Mikäli avustavat tutkimukset koskevat jäseniä, niitä varten on ensin hankittava lupa puhemieheltä.
   2.   Avustavia tutkimuksia voidaan tehdä ainoastaan hallinnollisesta, kurinpidollisesta tai siviili- tai rikosoikeudellisesta menettelystä vastaavan sisäisen tai ulkoisen elimen pyynnöstä, paitsi jos asian kiireellisyyden takia tällaista pyyntöä ei ole vielä otettu virallisesti vastaan.
   Tällöin toimenpiteet rajataan 29 artiklan 6 kohdassa tarkoitetussa raportissa dokumentoidun todistusaineiston turvaamiseen.
   3.   Avustavaa tutkimusta pyytävän elimen on kuvattava toimeksianto määrittelemällä tutkinnan kohde ja toteutettavat toimenpiteet.
   4.   DG SAFE voi avustavassa tutkimuksessa ainoastaan

               —

               auttaa tai tukea tutkinnassa, jonka puhemies on käynnistänyt jäsentä vastaan työjärjestyksen 166 artiklan mukaisesti

               —

               auttaa tai tukea tutkinnassa, jonka nimittävä viranomainen on käynnistänyt todentaakseen, onko jäsen tai henkilöstön edustaja tai entinen henkilöstön edustaja jättänyt noudattamatta henkilöstösääntöjen 86 artiklassa asetettuja velvoitteita

               —

               auttaa tai tukea tutkinnassa, jonka valtuutettu tulojen ja menojen hyväksyjä on käynnistänyt ja joka koskee palveluntarjoajien ja niiden henkilöstön toimintaa sekä pääsyä parlamentin tiloihin tai parlamentin käsittelemiin tietoihin tai parlamentin omaisuuden käyttöä

               —

               auttaa tai tukea unionin turvaluokiteltujen tietojen katoamista tai luvatonta paljastamista koskevassa tutkinnassa, jonka puhemies on käynnistänyt, jos tällainen katoaminen tai luvaton paljastaminen koskee jäsentä, tai jonka pääsihteeri on käynnistänyt, jos kyseessä on joku muu henkilö, 15. huhtikuuta 2013 tehdyn, luottamuksellisten tietojen käsittelyä Euroopan parlamentissa koskevan puhemiehistön päätöksen 14 artiklan mukaisesti

               —

               tehdä yhteistyötä jäsenvaltioiden lainvalvontaviranomaisten kanssa näiden tehdessä tutkintaa, mukaan lukien vastatiedustelua koskevat ja terrorisminvastaiset toimenpiteet

               —

               tehdä yhteistyötä Euroopan petostentorjuntaviraston kanssa sovittujen käytännön järjestelyjen mukaisesti

               —

               tehdä yhteistyötä vastaanottavien valtioiden ja kolmansien maiden viranomaisten kanssa näiden tehdessä tutkintaa.

         29 artikla
   Avustavissa tutkimuksissa toteutettavat tutkintatoimet
   1.   DG SAFEn avustavissa tutkimuksissa toteuttamat tutkintatoimet on rajattava vastaanotetun toimeksiannon ja asiasta vastaavan sisäisen tai ulkoisen elimen tutkintavaltuuksien mukaisesti. Asiasta vastaavan elimen olisi eriteltävä suoritettavat tehtävät mahdollisimman hyvin.
   2.   DG SAFE voi tämän huomioon ottaen ja näiden ehtojen mukaisesti

               —

               turvata tapahtumapaikan ja todistusaineiston

               —

               pyytää apua kaikilta parlamentin virkamiehiltä tai muulta henkilöstöltä tai ulkopuoliselta sopimuspuolelta

               —

               ottaa lausuntoja henkilöiltä, jotka kykenevät tekemään selkoa tosiseikoista

               —

               päästä kaikkiin sellaisiin tiloihin parlamentissa tai sen työpaikkakunnilla, joihin ei sovelleta erityissäännöksiä, ja tehdä tarkastuksia paikalla, mukaan lukien henkilökohtaiset tavarat

               —

               tutustua asiakirjoihin ja asiaa koskeviin tietoihin tutkinnan edellyttämässä laajuudessa.

         3.   Avustavassa tutkimuksessa toimitettuihin ja saatuihin tietoihin on niiden muodosta riippumatta sovellettava salassapitovelvollisuutta.
   4.   Haastattelut voidaan kuvata tai tallentaa edellyttäen, että haastateltavalle henkilölle ilmoitetaan tästä etukäteen ja että on toteutettu kaikki tarvittavat ja asianmukaiset toimenpiteet henkilötietojen luottamuksellisuuden varmistamiseksi.
   5.   Tutkinnan kohteena oleville henkilöille tai tutkinnan aikana henkilöön kohdistuvien epäilyjen alaisiksi mahdollisesti joutuville henkilöille on ilmoitettava välittömästi tutkinnasta. Asian ilmoittamista voidaan lykätä, jos se voisi vaarantaa tutkinnan tai kun on sovellettava kansallisen oikeusviranomaisen toimivaltaan kuuluvia tutkintamenettelyjä ja on tutkinnallisista syistä tarpeen huolehtia ehdottomasta salassapidosta.
   6.   Kun tutkinta on saatettu päätökseen, DG SAFE toimittaa asiasta raportin pääsihteerille. Raportissa esitetään kyseiset tosiseikat ja olosuhteet ja ehdotetaan tarvittaessa turvallisuus- ja turvatoimia. Nimeltä mainittuun henkilöön liittyviä havaintoja ei saa esittää antamatta kyseiselle henkilölle tilaisuutta esittää huomautuksia heitä koskevista seikoista.
   7.   Pääsihteeri välittää raportin pyynnön esittäneelle sisäiselle tai ulkoiselle elimelle. Jos asia koskee jäsentä, pääsihteerin on välitettävä jäljennös raportista puhemiehelle.
   8 LUKU

      LOPPUSÄÄNNÖKSET

   30 artikla
   Yhteydet vastaanottaviin valtioihin ja kolmansiin maihin, kansallisiin viranomaisiin, muihin unionin toimielimiin ja kansainvälisiin elimiin
   DG SAFEn on parlamentin muiden yksiköiden toimivaltaa ja vastuuta rajoittamatta varmistettava ulkoiset yhteydet

               a)

               unionin muiden toimielinten, elinten, toimistojen ja virastojen turvallisuusyksiköihin parlamentin henkilöiden, rakennusten ja omaisuuden turvallisuutta koskevissa asioissa

               b)

               jäsenvaltioiden, kolmansien maiden ja kansainvälisten järjestöjen ja elinten turvallisuudesta, turvatoimista, tiedustelusta ja uhka-arvioista vastaaviin yksiköihin, myös kansallisiin turvallisuusviranomaisiin, kaikissa parlamentin turvallisuuteen ja turvatoimiin vaikuttavissa asioissa

               c)

               poliisiin, palokuntaan ja muihin pelastuspalveluihin kaikissa parlamentin turvallisuuteen ja turvatoimiin vaikuttavissa tavanomaisissa tapauksissa ja hätätapauksissa sekä

               d)

               unionin muiden toimielinten, elinten, toimistojen ja virastojen sekä kansainvälisten elinten turvallisuusosastoihin, jotta voidaan vaihtaa kokemuksia parhaista käytänteistä ja edistää tarvittaessa koordinointia, myös henkilöstökoulutuksen alalla.

         31 artikla
   Euroopan parlamentin jäseniä koskeva valitusmekanismi
   Jäsen, joka katsoo, että tätä päätöstä ei ole sovellettu häneen asianmukaisesti, voi ilmoittaa asiasta puhemiehelle. Puhemies tutkii asian ja toteuttaa asianmukaiset toimet, jos ne katsotaan tarpeellisiksi.
   32 artikla
   Täytäntöönpanomääräykset
   Euroopan parlamentin pääsihteeri voi hyväksyä tätä päätöstä koskevia täytäntöönpanosäädöksiä.
   33 artikla
   Kumoaminen
   Kumotaan turvallisuussäännöt, jotka on hyväksytty 1. ja 3. lokakuuta 2001, 16. joulukuuta 2002 ja 25. helmikuuta 2004 tehdyillä puhemiehistön päätöksillä.
   34 artikla
   Voimaantulo ja julkaiseminen
   Tämä päätös tulee voimaan 17 päivänä maaliskuuta 2018.

      (1)  EYVL L 8, 12.1.2001, s. 1.

      (2)  Eurooppa-neuvosto, ministerineuvosto, komissio, Euroopan ulkosuhdehallinto (EUH), Euroopan keskuspankki, Nato, Kansainvälinen valuuttarahasto, Yhdistyneet kansakunnat, Maailmanpankki ja Maailman kauppajärjestö (WTO).


title: Neuvoston päätös (EU) 2018/319, annettu 27 päivänä helmikuuta 2018, valtioiden välisen kansainvälisten rautatiekuljetusten järjestön uudelleentarkastelukomitean 26. kokouksessa Euroopan unionin puolesta esitettävästä kannasta tiettyihin kansainvälisiä rautatiekuljetuksia koskevaan yleissopimukseen ja sen liitteisiin tehtäviin muutoksiin

text:
               5.3.2018

               FI

               Euroopan unionin virallinen lehti

               L 62/10

         NEUVOSTON PÄÄTÖS (EU) 2018/319,
   annettu 27 päivänä helmikuuta 2018,
   valtioiden välisen kansainvälisten rautatiekuljetusten järjestön uudelleentarkastelukomitean 26. kokouksessa Euroopan unionin puolesta esitettävästä kannasta tiettyihin kansainvälisiä rautatiekuljetuksia koskevaan yleissopimukseen ja sen liitteisiin tehtäviin muutoksiin
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 91 artiklan yhdessä sen 218 artiklan 9 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Unioni on liittynyt 9 päivänä toukokuuta 1980 tehtyyn kansainvälisiä rautatiekuljetuksia koskevaan yleissopimukseen, sellaisena kuin se on muutettuna 3 päivänä kesäkuuta 1999 tehdyllä Vilnan pöytäkirjalla, jäljempänä ’COTIF-yleissopimus’, neuvoston päätöksen 2013/103/EU (1) mukaisesti.

               (2)

               Kaikki jäsenvaltiot Kyprosta ja Maltaa lukuun ottamatta soveltavat COTIF-yleissopimusta.

               (3)

               Valtioiden välisen kansainvälisten rautatiekuljetusten järjestön (OTIF) uudelleentarkastelukomitea, jäljempänä ’uudelleentarkastelukomitea’, on perustettu COTIF-yleissopimuksen 13 artiklan 1 kohdan c alakohdan mukaisesti. Uudelleentarkastelukomitean on määrä päättää 27 päivästä helmikuuta1 päivään maaliskuuta 2018 pidettävässä 26. kokouksessaan tietyistä muutoksista, jotka on tarkoitus tehdä COTIF-yleissopimukseen ja eräisiin sen liitteisiin. Muutokset koskevat liitteitä E (Yhtenäiset oikeussäännökset sopimuksesta infrastruktuurin käytöstä kansainvälisessä rautatieliikenteessä – CUI), jäljempänä ’CUI-säännöt’, F (Yhtenäiset oikeussäännökset kansainvälisessä liikenteessä käytettäväksi tarkoitetun rautatiekaluston teknisten normien vahvistamisesta ja yhtenäisten teknisten määräysten hyväksymisestä – APTU) ja G (Yhtenäiset oikeussäännökset kansainvälisessä liikenteessä käytettäväksi tarkoitetun rautatiekaluston teknisestä hyväksymisestä – ATMF).

               (4)

               Uudelleentarkastelukomitean on 26. kokouksessaan myös määrä päättää junien turvallista liikennöintiä kansainvälisessä liikenteessä koskevan uuden liitteen H hyväksymisestä.

               (5)

               Uudelleentarkastelukomitean työjärjestyksen muutosten tarkoituksena on saattaa unionin vuonna 2011 tapahtuneen COTIF-yleissopimukseen liittymisen jälkeen ajan tasalle eräät määräykset. Tämä koskee erityisesti määräyksiä, jotka koskevat alueellisen järjestön äänioikeutta ja päätösvaltaisuutta.

               (6)

               COTIF-yleissopimuksen muutosten tavoitteena on parantaa ja helpottaa yleissopimuksen tarkistusmenettelyjä COTIF-yleissopimuksen ja sen liitteiden muutosten johdonmukaisen ja nopean täytäntöönpanon edistämiseksi ja jotta voidaan ehkäistä nykyisen hitaan tarkistusprosessin haitallisia vaikutuksia, joihin sisältyy sisäisen epäyhdenmukaisuuden riski uudelleentarkastelukomitean ja OTIFin yleiskokouksen hyväksymien muutosten välillä samoin kuin ulkoisen epäyhdenmukaisuuden riski erityisesti suhteessa unionin lainsäädäntöön.

               (7)

               Liitteen E (CUI) muutosten tavoitteena on selkiyttää CUI-sääntöjen soveltamisalaa, jotta voidaan turvata kyseisten sääntöjen järjestelmällisempi soveltaminen siihen, mihin ne on tarkoitettu eli kansainväliseen rautatieliikenteeseen, kuten tavaraliikennekäytäviin tai kansainvälisen henkilöliikenteen juniin.

               (8)

               Liitteiden F (APTU) ja G (ATMF) muutosten tavoitteena on OTIFin ja unionin sääntöjen yhdenmukaistaminen erityisesti unionin hyväksyttyä neljännen rautatiepaketin vuonna 2016.

               (9)

               Uuden liitteen H tarkoituksena on parantaa yhteentoimivuutta myös unionin ulkopuolella. Tätä varten yhdenmukaistetaan niitä perusteita, joiden mukaisesti viranomaiset myöntävät rautatieyrityksille turvallisuustodistuksia osoitukseksi siitä, että yritys kykenee käyttämään junia turvallisesti asianomaisessa valtiossa.

               (10)

               Useimmat ehdotetuista muutoksista ovat unionin lainsäädännön ja strategisten tavoitteiden mukaisia, ja unionin olisi siksi kannatettava niitä. Joistakin muutoksista on vielä tarpeen käydä lisäkeskusteluja unionissa, ja ne olisi sen vuoksi jätettävä hyväksymättä uudelleentarkastelukomitean 26. kokouksessa,

               (11)

               Unionin kannan uudelleentarkastelukomitean 26. kokouksessa olisi sen vuoksi perustuttava tähän päätökseen liitettyyn asiakirjaan,

         ON HYVÄKSYNYT TÄMÄN PÄÄTÖKSEN:
   1 artikla
   1.   Unionin puolesta 9 päivänä toukokuuta 1980 tehdyllä kansainvälisiä rautatiekuljetuksia koskevalla yleissopimuksella, sellaisena kuin se on muutettuna 3 päivänä kesäkuuta 1999 tehdyllä Vilnan pöytäkirjalla, perustetun uudelleentarkastelukomitean 26. kokouksessa esitettävä kanta perustuu tähän päätökseen liitettyyn asiakirjaan.
   2.   Unionin edustajat uudelleentarkastelukomiteassa voivat sopia tähän päätökseen liitetyssä asiakirjassa tarkoitettuihin asiakirjoihin tehtävistä vähäisistä muutoksista ilman neuvoston uutta päätöstä.
   2 artikla
   Kun uudelleentarkastelukomitean päätös on annettu, se julkaistaan Euroopan unionin virallisessa lehdessä.
   3 artikla
   Tämä päätös tulee voimaan päivänä, jona se hyväksytään.

      Tehty Brysselissä 27 päivänä helmikuuta 2018.

            Neuvoston puolesta

            Puheenjohtaja

         E. ZAHARIEVA

      (1)  Neuvoston päätös 2013/103/EU, annettu 16 päivänä kesäkuuta 2011, Euroopan unionin liittymistä 9 päivänä toukokuuta 1980 tehtyyn kansainvälisiä rautatiekuljetuksia koskevaan yleissopimukseen (COTIF), sellaisena kuin se on muutettuna 3 päivänä kesäkuuta 1999 tehdyllä Vilnan pöytäkirjalla, koskevan Euroopan unionin ja Valtioiden välisen kansainvälisten rautatiekuljetusten järjestön välisen sopimuksen allekirjoittamisesta ja tekemisestä (EUVL L 51, 23.2.2013, s. 1).

      LIITE
      1.   JOHDANTO
      OTIFin pääsihteeri on kutsunut vuonna 1999 tehdyn COTIF-yleissopimuksen uudelleentarkastelukomitean 26. kokouksen koolle Berniin Sveitsiin 27 päivästä helmikuuta1 päivään maaliskuuta 2018. Esityslistan asioihin liittyvät asiakirjat ovat saatavilla OTIFin verkkosivustolla: http://otif.org/en/?page_id=126
      2.   ESITYSLISTAA KOSKEVIA HUOMIOITA

         Asia 1 – Kokouksen avaus ja päätösvaltaisuuden toteaminen

         Asiakirja(t): Ei ole

         Toimivalta: Unionin (jaettu)

         Äänioikeuden käyttäminen: ei sovellettavissa

         Kanta: Ei ole

         Asia 2 – Puheenjohtajan ja varapuheenjohtajan valinta

         Asiakirja(t): Ei ole

         Toimivalta: Unionin (jaettu)

         Äänioikeuden käyttäminen: Jäsenvaltiot

         Kanta: Ei ole

         Asia 3 – Esityslistan hyväksyminen

         Asiakirja(t): LAW-17125-CR 26/3.1

         Toimivalta: Unionin (jaettu ja yksinomainen)

         Äänioikeuden käyttäminen: Unioni

         Kanta: Kannatetaan esityslistaehdotuksen hyväksymistä

         Asia 4 – Työjärjestyksen muuttaminen

         Asiakirja(t): LAW-17125-CR 26/4

         Toimivalta: Unionin (jaettu ja yksinomainen)

         Äänioikeuden käyttäminen: Unioni

         Kanta: Kannatetaan OTIFin uudelleentarkastelukomitean työjärjestykseen ehdotettuja muutoksia lukuun ottamatta seuraavia kohtia:

                  a.

                  Työjärjestyksen 9 artiklan 2 kohdassa olisi määrättävä seuraavaa: ”Määräaika on 12 viikkoa, jos asiakirja toimitetaan kaikilla kolmella työkielellä.”; ja

                  b.

                  Hylätään työjärjestyksen 9 artiklan 4 kohdan muutos, joka koskee äänestämistä tilanteissa, joissa kielitoisintoja ei ole.

            Uudelleentarkastelukomitean työjärjestyksen nykyinen versio on ajalta ennen unionin liittymistä COTIF-yleissopimukseen, minkä vuoksi eräät määräykset ovat vanhentuneet, ja ne on tarpeen saattaa ajan tasalle. Erityisesti on syytä muuttaa unionin äänioikeutta ja päätösvaltaisuutta koskevia määräyksiä (4, 20 ja 21 artikla), jotta voidaan noudattaa COTIF-yleissopimuksen 38 artiklaa sekä EU:n ja OTIFin välistä sopimusta.

         Asia 5 – Perustana olevan yleissopimuksen osittainen tarkistaminen: COTIF-yleissopimuksen tarkistamista koskevan menettelyn muuttaminen

         Asiakirja(t): LAW-17126-CR 26/5

         Toimivalta: Unionin (jaettu)

         Äänioikeuden käyttäminen: Jäsenvaltiot

         Kanta: Kannatetaan ehdotettua yleissopimuksen 34 artiklan tarkistamista siten, että määrätään kiinteästä voimaantuloajasta (36 kuukautta) yleiskokouksen hyväksymille liitteiden muutoksille sekä joustavuuslausekkeesta, joka mahdollistaa määräajan pidentämisen tapauskohtaisesti, jos yleiskokous päättää siitä COTIF-yleissopimuksen 14 artiklan 6 §:n mukaisella enemmistöllä.
      Ehdotuksen tavoitteena on parantaa ja helpottaa COTIF-yleissopimuksen tarkistusmenettelyjä yleissopimuksen ja sen liitteiden muutosten johdonmukaisen ja nopean täytäntöönpanon edistämiseksi ja jotta voidaan ehkäistä nykyisen hitaan tarkistusprosessin haitallisia vaikutuksia, joihin sisältyy keskinäisen sisäisen epäyhdenmukaisuuden riski uudelleentarkastelukomitean ja yleiskokouksen hyväksymien muutosten välillä samoin kuin ulkoisen epäyhdenmukaisuuden riski erityisesti suhteessa unionin lainsäädäntöön. OTIFin sihteeristön suositus vastasi asiaa käsittelevässä työryhmässä vallitsevaa näkemystä; todettiin, että OTIFin jäsenten pitäisi voida panna hyväksytyt muutokset täytäntöön, myös parlamentaarisilla menettelyillä, kolmen vuoden kuluessa. Ehdotusta pidetään tarpeellisena OTIFin tehokkaan toiminnan ja kehittämisen kannalta.

         Asia 6 – Yhtenäisten CIM-sääntöjen osittainen tarkistaminen – pääsihteerin raportti

         Asiakirja(t): LAW-17126-CR 26/6

         Toimivalta: Unionin (jaettu ja yksinomainen)

         Äänioikeuden käyttäminen: Unioni (jos äänestetään)

         Kanta: Pannaan merkille pääsihteerin raportti, annetaan tietoja meneillään olevista toimista ja kehityssuunnista, kannustetaan jatkamaan tulli- ja rautatieliikennemääräysten välisten rajapintojen arviointia sekä kannatetaan tullikysymyksiä ja tavaraliikenteen asiakirjojen digitalisointia käsittelevän oikeudellisten asiantuntijoiden työryhmän tai muiden koordinointijärjestelyjen perustamista OTIFin nykyisten elinten yhteyteen.

         Asia 7 – Yhtenäisten CUI-sääntöjen osittainen tarkistaminen

         Asiakirja(t): LAW-17128-CR 26/7.1; LAW-17129-CR 26/7.2

         Toimivalta: Unionin (jaettu)

         Äänioikeuden käyttäminen: Jäsenvaltiot

         Kanta: Kannatetaan CUI-sääntöjen 1 artiklan 1, 2 ja 3 §:n muutosehdotusta (uusi alakohta aa ja muutoksia alakohtiin b, c ja g) ja 5 artiklan 1 §:n, 5 a artiklan 1 ja 2 §:n, 7 artiklan 2 §:n, 8 artiklan 1 ja 2 §:n, 9 artiklan 1 §n ja 10 artiklan 3 §:n muutosehdotuksia ja pyydetään OTIFin pääsihteeriä toimittamaan kaikki yhtenäisten CUI-sääntöjen muutokset yleiskokouksen päätettäviksi.
      Tärkeimmän sisällöllisen muutoksen tarkoituksena on selkiyttää yhtenäisten CUI-sääntöjen soveltamisalaa lisäämällä 3 artiklaan määritelmä ”kansainvälinen rautatieliikenne”, jolla tarkoitetaan ”liikennettä, joka edellyttää kansainvälisen junareitin tai useiden peräkkäisten, vähintään kahdessa valtiossa sijaitsevien, asianomaisten infrastruktuurihallintojen koordinoimien kansallisten junareittien käyttöä”, ja muuttamalla 1 artiklaa (Soveltamisala) vastaavasti; yhteys yhtenäisiin CIV- ja CIM-sääntöihin säilytetään.
      Tavoitteena on varmistaa, että yhtenäisiä CUI-sääntöjä sovelletaan systeemisemmin siihen, mihin ne on tarkoitettu eli kansainväliseen rautatieliikenteeseen. Uudelleentarkastelukomitealle ehdotettu muutosluonnos vastaa 10 päivänä joulukuuta 2014, 8 päivänä heinäkuuta 2015, 24 päivänä marraskuuta 2015 ja 31 päivänä toukokuuta 2016 kokoontuneen OTIFin ad hoc –työryhmän työhön perustuvaa kompromissiesitystä. Komissionkin osallistuminen vaikutti lopputulokseen, joka COTIF-yleissopimuksen soveltamisalaa ja tavoitteita noudattaen vahvistaa yhtenäisten CUI-sääntöjen soveltamisen kansainvälisessä rautatieliikenteessä uuden määritelmän mukaisesti.
      Komissio katsoi, että OTIFin sihteeristön esittämät muutosehdotukset 1 ja 3 artiklaan ovat yhdenmukaisia rautateiden infrastruktuurin hallintoa ja rataverkon haltijoiden välistä yhteistyötä koskevien unionin säännöstön määritelmien ja säännösten kanssa (esim. direktiivin 2012/34/EU (uudelleenlaadittu) 40, 43 ja 46 artikla).
      OTIFin sihteeristön 8 artiklaan (Infrastruktuurihallinnon vastuu) ehdottama muutos on lähinnä toimituksellinen eikä vaikuta säännöksen soveltamisalaan tai sisältöön. Myös 9 artiklaan sekä 3, 5, 5 a, 7 ja 10 artiklaan ehdotetut muutokset ovat pelkästään toimituksellisia.

         Asia 8 – Uusi liite H, joka koskee junien turvallista liikennöintiä kansainvälisessä liikenteessä

         Asiakirja(t): LAW-17130-CR26/8/9/10; LAW-17131-CR26/8.1; LAW-17132-CR 26/8.2

         Toimivalta: Unionin (yksinomainen)

         Äänioikeuden käyttäminen: Unioni

         Kanta:

      Kannatetaan ehdotusta (LAW-17131-CR26/8.1) siitä, että junien turvallista liikennöintiä kansainvälisessä liikenteessä koskevan uuden liitteen H lisääminen COTIF-yleissopimukseen annetaan yleiskokouksen päätettäväksi seuraavin muutoksin (poisto – yliviivaus; lisäys – alleviivaus, tarvittaessa):

                  —

                  2 artiklan b alakohta: Korvataan ilmaisu ”todistuksen myöntävä viranomainen” ilmaisulla ”turvallisuustodistuksen myöntävä viranomainen”. Korvaus olisi tehtävä kaikkialla tekstissä. Saksaksi: ”Sicherheitsbescheinigungsbehörde” termin ”Zertifizierungsbehörde” sijasta. Ranskaksi: ”autorité de certification de sécurité” termin ”autorité de certification” sijasta.

                  —

                  4 artiklan 1 kohta: Lisätään virke ”6 artiklan 1 kohdassa mainitut turvallisuustodistuksen myöntävä viranomainen ja valvontaviranomainen voivat olla kaksi erillistä yksikköä tai kuulua samaan organisaatioon.”

                  —

                  6 artiklan 1 kohta: Lisätään virke ”4 artiklan 1 kohdassa mainitut valvontaviranomainen ja turvallisuustodistuksen myöntävä viranomainen voivat olla kaksi erillistä yksikköä tai kuulua samaan organisaatioon.”

                  —

                  8 artiklan 3 kohta: Muutetaan teksti seuraavasti: ”Jotta näiden yhtenäisten sääntöjen vaatimukset voitaisiin täyttää yhdenmukaisesti, yhtenäisten sääntöjen liitteisiin on sisällyttävä:

                     (…)

                                 […]a)

                                 Turvallisuudenhallintajärjestelmän vaatimuksia koskeva yhteinen turvallisuusmenetelmä, jota soveltavat turvallisuustodistuksen myöntävät viranomaiset antaessaan turvallisuustodistuksia sekä rautatieyritykset ja infrastruktuurihallinnot kehittäessään, toteuttaessaan, ylläpitäessään ja parantaessaan turvallisuudenhallintajärjestelmiään;

                                 […]b)

                                 Rautatieyritysten, […] infrastruktuurihallintojen ja kunnossapidosta vastaavien yksiköiden soveltama omavalvontaa koskeva yhteinen turvallisuusmenetelmä;

                                    c)

                                    Tarvittavat yhteydet riskinarvioinnin yhteiseen turvallisuusmenetelmään, jota rautatieyritykset, infrastruktuurihallinnot ja kunnossapidosta vastaavat yksiköt soveltavat tehdessään teknisiä, operatiivisia tai organisaatioon liittyviä muutoksia rautatiejärjestelmään;

                                 d)

                                 Valvontaviranomaisten soveltama valvontaa koskeva yhteinen turvallisuusmenetelmä.”

                  —

                  2 artiklan f alakohdassa toimituksellinen parannus, jolla yhdenmukaistetaan tekstiä unionin käyttämän terminologian kanssa (saksankielinen toisinto): ””Eisenbahnsystem” das Schienennetz in jedem Vertragsstaat, bestehend aus […]Strecken, Bahnhöfen, Drehscheiben und Terminals”.

                  —

                  7 artiklan 4 kohdassa toimituksellinen parannus (saksankielinen toisinto): ”Die am Betrieb von Zügen im internationalen Verkehr beteiligten Infrastrukturbetreiber und Eisenbahnunternehmen haben […]ein Sicherheitsmanagementsystem einzurichten und dessen korrekte Anwendung in Übereinstimmung mit diesen Einheitlichen Rechtsvorschriften zu kontrollieren.”

            Kannatetaan sitä, että pääsihteeriä pyydetään muuttamaan uuden liitteen H selitysmuistiota ja toimittamaan se yleiskokouksen hyväksyttäväksi.
      Kannatetaan (LAW-17131-CR26/8.2) uuden liitteen H lisäämistä COTIF-yleissopimukseen sekä COTIF-yleissopimuksen 2, 6, 20, 33 ja 35 artiklan muutoksia ja sitä, että pääsihteeriä pyydetään toimittamaan ne yleiskokouksen päätettäviksi.
      Ehdotuksessa uudeksi liitteeksi H annetaan määräyksiä junien turvallisesta liikennöinnistä kansainvälisessä liikenteessä, ja sen tavoitteena on yhdenmukaistaa COTIF-yleissopimusta unionin säännöstön kanssa sekä tukea yhteentoimivuutta myös Euroopan unionin ulkopuolella. Ehdotettu teksti on yhdenmukainen uuden turvallisuusdirektiivin (EU) 2016/798 säännösten ja siihen liittyvän johdetun oikeuden kanssa lukuun ottamatta pieniä yksityiskohtia, jotka olisi käsiteltävä edellä esitettyjen ehdotusten mukaisesti. Lisäksi, kuten edelläkin mainitaan, on tarpeen muuttaa eräitä COTIF-yleissopimuksen määräyksiä tämän uuden liitteen H sisällyttämiseksi yleissopimukseen.

         Asia 9 – Yhtenäisten ATMF-sääntöjen osittainen tarkistaminen

         Asiakirja(t): LAW-17130-CR26/8/9/10; LAW-17133-CR26/9; LAW-17134-CR26/09–10

         Toimivalta: Unionin (yksinomainen)

         Äänioikeuden käyttäminen: Unioni

         Kanta: Kannatetaan OTIFin sihteeristön ehdottamaa yhtenäisten ATMF-sääntöjen osittaista tarkistamista seuraavin muutoksin (poisto – yliviivaus; lisäys – alleviivaus, tarvittaessa):

                  —

                  Muutetaan 7 artiklan 1 a kohdan teksti seuraavasti: ”Kalustoyksikköjen on oltava niiden yhtenäisten teknisten määräysten mukaisia, joita sovelletaan hyväksymistä, uudistamista tai uusimista koskevan hakemuksen ajankohtana näiden yhtenäisten sääntöjen mukaisesti ja ottaen huomioon siirtymästrategian APTU-liitteen 8 artiklan 2 a kohdassa ja 8 artiklan 4 kohdan f alakohdassa tarkoitettujen yhdenmukaisten teknisten vaatimusten soveltamiseksi sekä mahdollisuudet ATMF-liitteen 7 a artiklassa määrättyihin poikkeuksiin; tätä vaatimustenmukaisuutta on pidettävä yllä koko sen ajan, jonka kalustoyksikkö on käytössä.

                  —

                        Teknisten kysymysten asiantuntijakomission on tutkittava, onko tarvetta laatia näille yhtenäisille säännöille liite, joka tarjoaisi hakijoille jo ennen kalustoyksikköjen hyväksymistä, uudistamista tai uusimista koskevan hakemuksen jättämistä paremman oikeusvarmuuden siitä, mitä vaatimuksia on sovellettava.
                     ”

                  —

                  Muutetaan 2 artiklan w alakohdan määritelmä ja käytetään termiä ”kalustoyksikkö” johdonmukaisesti kaikkialla tekstissä (koskee kaikkia kieliä): Määritelmän tulisi kuulua: ”’kalustoyksiköllä’ raideliikenteen kalustoyksikköä, joka liikkuu pyörillä raiteilla vetovoiman avulla tai ilman sitä.” Olisi käytettävä kaikkialla tekstissä termiä ”kalustoyksikkö” tai ”kalustoyksiköt” eikä termiä ”rautatiekulkuneuvo(t)”, joka esiintyy joissakin kohdissa.

                  —

                  5 artiklassa toimituksellinen parannus (saksankielinen toisinto): Korvataan ”Notifikation” ilmaisulla ”Notifizierung” kohdassa ”Jeder Vertragsstaat hat durch […] Notifizierung […].” ja myöhemmin ”Die […] Notifizierungen können durch regionale Organisationen, die dem COTIF beigetreten sind, im Namen von Vertragsstaaten, die Mitglied der betreffenden Organisation sind, vorgenommen werden.”

                  —

                  10 artiklassa toimituksellinen parannus (saksankielinen toisinto): Korvataan ilmaisu ”Verzeichnis” ilmaisulla ”Dossier” kohdassa ”Wenn eine neue Betriebszulassung erforderlich ist, hat der Antragsteller dem betreffenden Vertragsstaat ein das Vorhaben beschreibendes […] Dossier zu übersenden.” ja myöhemmin ”Der Vertragsstaat hat seine Entscheidung spätestens vier Monate nach der Vorlage des voll-ständigen […] Dossiers durch den Antragsteller zu treffen”.

                  —

                  13 artiklan 1 kohdan a alakohdassa toimituksellinen parannus (englannin- ja saksankieliset toisinnot): Korvataan lyhenne CTE komitean koko nimellä kohdissa ”comply with the specifications adopted by the […] Committee of Technical Experts
                     ;” ja ”mit den vom […] Fachausschuss für technische Fragen angenommenen Spezifikationen übereinstimmen;”.

                  —

                  Lisätään 14 artikla seuraavasti: ”14 artikla – Liitteet ja suositukset

                                 § 1

                                 Teknisten kysymysten asiantuntijakomission on päätettävä, hyväksytäänkö liite tai määräys sen muuttamisesta yleissopimuksen 16 ja 20 artiklan ja 33 artiklan 6 §:n mukaisesti. Päätökset tulevat voimaan yleissopimuksen 35 artiklan 3 ja 4 §:n mukaisesti.

                                 § 2

                                 Hakemuksen liitteen tai sitä muuttavan määräyksen hyväksymiseksi voi tehdä: a) sopimusvaltio; b) ATMF-liitteen 2 artiklan x alakohdassa määritelty alueellinen järjestö; c) sellaisen kansainvälisen järjestön edustaja, jonka jäsenten kannalta liite on niiden toimintaan liittyvistä turvallisuus- ja taloussyistä välttämätön.

                                 § 3

                                 Edellä 2 §:ssä tarkoitettujen hakemusten pohjalta laadittavien liitteiden valmistelusta vastaa teknisten kysymysten asiantuntijakomissio asiaankuuluvien työryhmien ja pääsihteerin avustuksella.

                                 § 4

                                 Teknisten kysymysten asiantuntijakomissio voi suosittaa menetelmiä ja käytäntöjä, jotka koskevat kansainvälisessä liikenteessä käytettäväksi tarkoitetun rautatiekaluston teknistä hyväksymistä.”

            Yhtenäisten ATMF-sääntöjen määräykset ovat yhteensopivia Euroopan unionin yhteentoimivuusdirektiivin 2008/57/EY säännösten ja osittain turvallisuusdirektiivin 2009/49/EY kanssa. Neljännen rautatiepaketin hyväksymisen yhteydessä unioni muutti monia tämän alan säännöksiä. OTIFin sihteeristö ja asiaa käsittelevä työryhmä ovat valmistelleet komission tekemän analyysin pohjalta muutoksia yhtenäisten ATMF-sääntöjen 2, 3 a, 5, 6, 7, 10, 10 b, 11 ja 13 artiklaan. Nämä muutokset ovat tarpeen, jotta voidaan yhdenmukaistaa terminologiaa EU:n uusiin säännöksiin sekä ottaa huomioon eräät menettelytapojen muutokset EU:ssa ja erityisesti se, että EU:n rautatievirastolle tulee toimivalta antaa kalustoyksikköjen lupia. Ehdotetut muutokset eivät vaikuta ATMF:n perusajatukseen.

         Asia 10 – Yhtenäisten APTU-sääntöjen osittainen tarkistaminen

         Asiakirja(t): LAW-17130-CR26/8/9/10; LAW-17135-CR26/10; LAW-17134-CR26/09–10

         Toimivalta: Unionin (yksinomainen)

         Äänioikeuden käyttäminen: Unioni

         Kanta: Kannatetaan muutoksia COTIF-yleissopimuksen liitteessä F olevaan 8 artiklaan ja asiaan liittyvän selitysmuistion muutosten hyväksymistä.
      Yhtenäisten ATMF-sääntöjen määräykset – erityisesti yhtenäisten teknisten määräysten sisältöä ja niiden vastaavuutta suhteessa Euroopan unionin yhteentoimivuuden teknisiin eritelmiin (YTE) koskevat määräykset – ovat yhteensopivia yhteentoimivuusdirektiivin 2008/57/EY säännösten kanssa. Neljännen rautatiepaketin hyväksymisen ja erityisesti yhteentoimivuusdirektiivin (EU) 2016/797 uudelleenlaadinnan yhteydessä unioni muutti monia tämän alan säännöksiä. OTIFin sihteeristö ja asiaa käsittelevä työryhmä ovat valmistelleet komission tekemän analyysin pohjalta yhtenäisiin APTU-sääntöihin muutoksia, joiden tarkoitus on varmistaa jatkuva yhdenmukaistaminen unionin lainsäädännön kanssa. Muutokset koskevat yhtenäisten APTU-sääntöjen 8 artiklaa ja koostuvat kahden jakson lisäämisestä EU:n YTE:iä vastaaviin yhtenäisiin teknisiin määräyksiin. Nämä muutokset ovat tarpeen, jotta voidaan varmistaa Euroopan unionin YTE:ien ja COTIF-yleissopimuksen yhtenäisten teknisten määräysten vastaavuus tulevaisuudessa. Ehdotetut muutokset eivät vaikuta APTU:n perusajatukseen.

         Asia 11 – Yleinen keskustelu tarpeesta yhdenmukaistaa pääsyedellytyksiä

         Asiakirja(t): LAW-17130-CR26/11

         Toimivalta: Unionin (jaettu)

         Äänioikeuden käyttäminen: Ei sovelleta

         Kanta: Ei ole

         Asia 12 – Muut asiat

         Asiakirja(t): LAW-17130-CR26/12

         Toimivalta: Unionin (jaettu)

         Äänioikeuden käyttäminen: Jäsenvaltiot

         Kanta: Ei vastusteta sitä, että perustetaan oikeudellisten asiantuntijoiden työryhmä avustamaan ja helpottamaan OTIFin nykyisten elinten työtä lainsäädännön alalla ja sekä varmistamaan yleissopimuksen toimiva hallinnointi.

         Asia 13 – Yhtenäisten CUV-sääntöjen osittainen tarkistaminen

         Asiakirja(t): LAW-17144-CR 26/13 (Sveitsin toimittama ehdotus)

         Toimivalta: Unionin (jaettu)

         Äänioikeuden käyttäminen: Jäsenvaltiot

         Kanta: Vastustetaan Sveitsin harkittavaksi esittämää ehdotusta yhtenäisten CUV-sääntöjen 7 artiklan muuttamisesta.
      Yhtenäisten CUV-sääntöjen 7 artiklan 1 kohta koskee kalustoyksikön haltijan ja kalustoyksikön käyttäjän (rautatieyritysten) vastuuta kalustoyksikön aiheuttamista vahingoista, jotka johtuvat viasta kalustoyksikössä. Ehdotetussa muutoksessa lisättäisiin uusi vaatimus esittää näyttöä siitä, että kalustoyksikön haltija on vastuussa kalustoyksikön vian aiheuttamista vahingoista. Jos sopimuspuolet soveltavat yhtenäisten CUV-sääntöjen nykyistä 7 artiklaa, kalustoyksikön haltija on sen mukaan vastuussa vahingoista vain, jos voidaan osoittaa, että kalustoyksiköstä aiheutuva vahinko johtuu hänen vastuullaan olevasta viasta. Muutosehdotus näyttäisi lisäävän toisen vaatimuksen, jonka mukaan kalustoyksikön haltijan on todistettava, että hän ei ole vastuussa vahingon aiheuttaneesta viasta.
      CUV-sääntöjen nykyisen 7 artiklan 2 kohdan mukaan ”sopimuspuolet voivat sopia 1 §:stä poikkeavista määräyksistä”. Tämän nojalla alan yritykset neuvottelivat vuosina 2013–2016 sopimuksen, jonka hyväksyi 600 rautatieyritystä ja joka mahdollistaa tarvittavat muutokset yleiseen sopimukseen vaunujen käytöstä (GCU-sopimus) vaunujen omistajien vastuun selkiyttämiseksi. Allekirjoitetulla sopimuksella lisättiin GCU-sopimukseen uusi artikla (27), joka koskee vastuuperiaatetta vaunusta aiheutuneen vahingon tapauksessa, jotta voidaan saavuttaa parempi tasapaino ja selkiyttää vaunusta aiheutuneen vahingon kysymystä koko alan kannalta. Siinä otetaan käyttöön ”tuottamusolettama”, joka mahdollistaa vastuun syntymisen kalustoyksikön viasta sen haltijalle, jos tämä on laiminlyönyt huoltovelvollisuutensa. Tätä muutosta on sovellettu 1. tammikuuta 2017 alkaen. Suurin osa unionissa toimivista kalustoyksiköiden haltijoista ja rautatieyrityksistä soveltaa nykyisin GCU-sopimusta. Näin ollen Sveitsin ehdotus on tarpeeton, koska alan yritysten välisillä sopimuksilla määritellään selvästi kalustoyksikön haltijan ja rautatieyritysten vastuut, jos kalustoyksiköstä aiheutuu vahinkoa kauppasopimuksen puitteissa. Ei ole syytä epäillä, etteikö tällä sopimuksella pystyttäisi saavuttamaan riittävä tasapaino eri osapuolten etujen välillä. Ehdotukseen ei myöskään sisälly riittäviä perusteluja ehdotetuille muutoksille.


               6.3.2018

               FI

               Euroopan unionin virallinen lehti

               C 86/154

         P8_TA(2016)0245
   Tilintarkastustuomioistuimen jäsenen nimittäminen – Rimantas Šadžius
   Euroopan parlamentin päätös 7. kesäkuuta 2016 ehdotuksesta nimittää Rimantas Šadžius tilintarkastustuomioistuimen jäseneksi (C8-0126/2016 – 2016/0805(NLE))
   (Kuuleminen)
   (2018/C 086/28)

      Euroopan parlamentti, joka

               —

               ottaa huomioon Euroopan unionin toiminnasta tehdyn sopimuksen 286 artiklan 2 kohdan, jonka mukaisesti neuvosto on kuullut parlamenttia (C8-0126/2016),

               —

               ottaa huomioon työjärjestyksen 121 artiklan,

               —

               ottaa huomioon talousarvion valvontavaliokunnan mietinnön (A8-0183/2016),

               A.

               ottaa huomioon, että talousarvion valvontavaliokunta arvioi ehdokkaan pätevyyttä ja etenkin Euroopan unionin toiminnasta tehdyn sopimuksen 286 artiklan 1 kohdassa vahvistettujen edellytysten täyttymistä;

               B.

               ottaa huomioon, että talousarvion valvontavaliokunta kuuli kokouksessaan 23. toukokuuta 2016 neuvoston nimeämää ehdokasta tilintarkastustuomioistuimen jäseneksi;

               1.

               antaa myönteisen lausunnon neuvoston ehdotuksesta nimittää Rimantas Šadžius tilintarkastustuomioistuimen jäseneksi;

               2.

               kehottaa puhemiestä välittämään tämän päätöksen neuvostolle ja tiedoksi tilintarkastustuomioistuimelle sekä muille Euroopan unionin toimielimille ja jäsenvaltioiden tilintarkastuselimille.


title: Jäsenvaltioiden hallitusten edustajien päätös (EU, Euratom) 2018/335, annettu 28 päivänä helmikuuta 2018, unionin tuomioistuimen tuomarien ja julkisasiamiesten nimittämisestä

text:
               7.3.2018

               FI

               Euroopan unionin virallinen lehti

               L 64/1

         JÄSENVALTIOIDEN HALLITUSTEN EDUSTAJIEN PÄÄTÖS (EU, Euratom) 2018/335,
   annettu 28 päivänä helmikuuta 2018,
   unionin tuomioistuimen tuomarien ja julkisasiamiesten nimittämisestä
   EUROOPAN UNIONIN JÄSENVALTIOIDEN HALLITUSTEN EDUSTAJAT, jotka
   ottavat huomioon Euroopan unionista tehdyn sopimuksen ja erityisesti sen 19 artiklan,
   ottavat huomioon Euroopan unionin toiminnasta tehdyn sopimuksen ja erityisesti sen 253 ja 255 artiklan,
   ottavat huomioon Euroopan atomienergiayhteisön perustamissopimuksen ja erityisesti sen 106 A artiklan 1 kohdan,
   sekä katsovat seuraavaa:

               (1)

               Unionin tuomioistuimen neljäntoista tuomarin ja viiden julkisasiamiehen toimikausi päättyy 6 päivänä lokakuuta 2018. Nimitykset näihin paikkoihin olisi tehtävä 7 päivänä lokakuuta 2018 alkavaksi ja 6 päivänä lokakuuta 2024 päättyväksi kaudeksi.

               (2)

               On ehdotettu seuraavien unionin tuomioistuimen tuomarien toimikauden uusimista: Alexander ARABADJIEV, Jean-Claude BONICHOT, Thomas VON DANWITZ, Carl Gustav FERNLUND, Egils LEVITS, Constantinos LYCOURGOS, Jiří MALENOVSKÝ ja Alexandra PRECHAL. On ehdotettu seuraavien unionin tuomioistuimen julkisasiamiesten toimikauden uusimista: Yves BOT ja Maciej SZPUNAR. Lisäksi Lucia Serena ROSSIa on ehdotettu unionin tuomioistuimen tuomarin tehtävään ja Giovanni PITRUZZELLAa unionin tuomioistuimen julkisasiamiehen tehtävään.

               (3)

               Euroopan unionin toiminnasta tehdyn sopimuksen 255 artiklalla perustettu komitea on antanut lausuntonsa edellä mainittujen ehdokkaiden soveltuvuudesta unionin tuomioistuimen tuomarin ja julkisasiamiehen tehtävään,

         OVAT HYVÄKSYNEET TÄMÄN PÄÄTÖKSEN:
   1 artikla
   Nimitetään seuraavat henkilöt unionin tuomioistuimen tuomareiksi 7 päivänä lokakuuta 2018 alkavaksi ja 6 päivänä lokakuuta 2024 päättyväksi kaudeksi:

               —

               Alexander ARABADJIEV,

               —

               Jean-Claude BONICHOT,

               —

               Thomas VON DANWITZ,

               —

               Carl Gustav FERNLUND,

               —

               Egils LEVITS,

               —

               Constantinos LYCOURGOS,

               —

               Jiří MALENOVSKÝ,

               —

               Alexandra PRECHAL,

               —

               Lucia Serena ROSSI.

         2 artikla
   Nimitetään seuraavat henkilöt unionin tuomioistuimen julkisasiamiehiksi 7 päivänä lokakuuta 2018 alkavaksi ja 6 päivänä lokakuuta 2024 päättyväksi kaudeksi:

               —

               Yves BOT,

               —

               Giovanni PITRUZZELLA,

               —

               Maciej SZPUNAR.

         3 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Brysselissä 28 päivänä helmikuuta 2018.

            Puheenjohtaja

         D. TZANTCHEV


title: Neuvoston päätös (YUTP) 2018/340, annettu 6 päivänä maaliskuuta 2018, PRY-yhteistyössä kehitettävien hankkeiden luettelosta

text:
               8.3.2018

               FI

               Euroopan unionin virallinen lehti

               L 65/24

         NEUVOSTON PÄÄTÖS (YUTP) 2018/340,
   annettu 6 päivänä maaliskuuta 2018,
   PRY-yhteistyössä kehitettävien hankkeiden luettelosta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 46 artiklan 6 kohdan,
   ottaa huomioon pysyvän rakenteellisen yhteistyön (PRY) ja siihen osallistuvien jäsenvaltioiden luettelon vahvistamisesta 11 päivänä joulukuuta 2017 annetun neuvoston päätöksen (YUTP) 2017/2315 (1),
   ottaa huomioon Saksan liittotasavallan, Espanjan kuningaskunnan, Ranskan tasavallan ja Italian tasavallan ehdotuksen,
   sekä katsoo seuraavaa:

               (1)

               Neuvosto hyväksyi 11 päivänä joulukuuta 2017 päätöksen (YUTP) 2017/2315.

               (2)

               Kyseisen päätöksen 4 artiklan 2 kohdan e alakohdassa säädetään, että neuvosto antaa päätöksen tai suosituksen, jossa laaditaan pysyvän rakenteellisen yhteistyön (PRY) puitteissa kehitettävistä hankkeista luettelo, jossa otetaan huomioon sekä voimavarojen kehittämiseen annettava tuki että merkittävän tuen antaminen keinojen ja voimavarojen puitteissa yhteisen turvallisuus- ja puolustuspolitiikan operaatioihin.

               (3)

               PRY-yhteistyöhön osallistuvat jäsenvaltiot antoivat 11 päivänä joulukuuta 2017 julkilausuman, jossa esitettyjen hanke-ehdotusten perusteella esitetään alustava luettelo 17 hankkeesta, jotka toteutetaan PRY-yhteistyössä. Kyseinen julkilausuma annettiin siinä tarkoituksessa, että neuvosto tekee asiasta muodollisen päätöksen vuoden 2018 alussa Euroopan unionista tehdyn sopimuksen 46 artiklan 6 kohdan ja päätöksen (YUTP) 2017/2315 5 artiklan mukaisesti.

               (4)

               Päätöksen (YUTP) 2017/2315 5 artiklan 2 kohdan toisessa alakohdassa säädetään, että luettelo kunkin yksittäisen hankkeen jäsenistä on liitettävä 4 artiklan 2 kohdan e alakohdassa tarkoitettuun neuvoston päätökseen.

               (5)

               Johdonmukaisuuden varmistamiseksi kaikkien PRY-yhteistyön hankkeiden toimeenpano perustuu hankkeiden yhteisiin hallinnointia koskeviin sääntöihin, mukaan lukien muun muassa tarvittaessa säännöt tarkkailijoiden asemasta, jotka hyväksytään päätöksen (YUTP) 2017/2315 4 artiklan 2 kohdan f alakohdan nojalla ja joita osallistuvat jäsenvaltiot, jotka ottavat osaa yksittäiseen hankkeeseen, voisivat tarvittaessa mukauttaa kyseistä hanketta varten.

               (6)

               Sen vuoksi neuvoston olisi hyväksyttävä päätös PRY-yhteistyössä kehitettävien hankkeiden luettelosta,

         ON HYVÄKSYNYT TÄMÄN PÄÄTÖKSEN:
   1 artikla
   Seuraavat hankkeet kehitetään PRY-yhteistyössä:

               1.

               Eurooppalainen lääkintäjohtoporras;

               2.

               Eurooppalainen ohjelmistoradio (ESSOR);

               3.

               Euroopan logistiikkaverkosto ja tuki operaatioille;

               4.

               Sotilaallinen liikkuvuus;

               5.

               Euroopan unionin koulutusoperaatioiden osaamiskeskus (EU TMCC);

               6.

               Eurooppalainen maavoimien koulutuksen sertifiointikeskus;

               7.

               Sotilaalliset energiaratkaisut (EOF);

               8.

               Siirrettävä sotilaallinen katastrofiapupaketti;

               9.

               (Puoli-) autonomiset merimiinojen torjuntajärjestelmät (MAS MCM);

               10.

               Satamien ja merikapeikkojen valvonta ja suojaaminen (HARMSPRO);

               11.

               Merivalvonnan kehittäminen;

               12.

               Kyberuhkia ja kybertapahtumiin reagoimista käsittelevä tiedonvaihtoalusta;

               13.

               Kyberalan nopean toiminnan ryhmät ja kyberturvallisuuteen liittyvä keskinäinen avunanto;

               14.

               YTPP-operaatioiden strateginen johtamisjärjestelmä;

               15.

               Jalkaväen panssaroitu taisteluajoneuvo / Amfibiotaisteluajoneuvo / Kevyt panssariajoneuvo;

               16.

               Epäsuora tulituki (EuroArtillery);

               17.

               EUFOR-kriisinhallinnan ydinjoukko (EUFOR CROC).

         2 artikla
   Luettelo kunkin yksittäisen hankkeen jäsenistä esitetään liitteessä.
   3 artikla
   Tämä päätös tulee voimaan päivänä, jona se hyväksytään.

      Tehty Brysselissä 6 päivänä maaliskuuta 2018.

            Neuvoston puolesta

            Puheenjohtaja

         F. MOGHERINI

      (1)  EUVL L 331, 14.12.2017, s. 57.

      LIITE

         Luettelo kunkin yksittäisen hankkeen jäsenistä

                  Hanke

                  Hankkeen jäsenet

                              1.

                              Eurooppalainen lääkintäjohtoporras

                  Saksa, Tšekki, Espanja, Ranska, Italia, Alankomaat, Romania, Slovakia, Ruotsi

                              2.

                              Eurooppalainen ohjelmistoradio (ESSOR)

                  Ranska, Belgia, Saksa, Italia, Alankomaat, Puola, Portugali, Suomi

                              3.

                              Euroopan logistiikkaverkosto ja tuki operaatioille

                  Saksa, Belgia, Bulgaria, Kreikka, Espanja, Ranska, Kroatia, Italia, Kypros, Unkari, Alankomaat, Slovenia, Slovakia

                              4.

                              Sotilaallinen liikkuvuus

                  Alankomaat, Belgia, Bulgaria, Tšekki, Saksa, Viro, Kreikka, Espanja, Ranska, Kroatia, Italia, Kypros, Latvia, Liettua, Luxemburg, Unkari, Itävalta, Puola, Portugali, Romania, Slovenia, Slovakia, Suomi, Ruotsi

                              5.

                              Euroopan unionin koulutusoperaatioiden osaamiskeskus (EU TMCC)

                  Saksa, Belgia, Tšekki, Irlanti, Espanja, Ranska, Italia, Kypros, Luxemburg, Alankomaat, Itävalta, Romania, Ruotsi

                              6.

                              Eurooppalainen maavoimien koulutuksen sertifiointikeskus

                  Kreikka, Italia

                              7.

                              Sotilaalliset energiaratkaisut (EOF)

                  Ranska, Belgia, Espanja, Italia

                              8.

                              Siirrettävä sotilaallinen katastrofiapupaketti

                  Kreikka, Espanja, Kroatia, Italia, Itävalta

                              9.

                              (Puoli-) autonomiset merimiinojen torjuntajärjestelmät (MAS MCM)

                  Belgia, Kreikka, Latvia, Alankomaat, Portugali, Romania

                              10.

                              Satamien ja merikapeikkojen valvonta ja suojaaminen (HARMSPRO)

                  Kreikka, Espanja, Italia, Portugali

                              11.

                              Merivalvonnan kehittäminen

                  Bulgaria, Irlanti, Kreikka, Espanja, Kroatia, Italia, Kypros

                              12.

                              Kyberuhkia ja kybertapahtumiin reagoimista käsittelevä tiedonvaihtoalusta

                  Kreikka, Espanja, Italia, Kypros, Unkari, Itävalta, Portugali

                              13.

                              Kyberalan nopean toiminnan ryhmät ja kyberturvallisuuteen liittyvä keskinäinen avunanto

                  Liettua, Espanja, Ranska, Kroatia, Alankomaat, Romania, Suomi

                              14.

                              YTPP-operaatioiden strateginen johtamisjärjestelmä

                  Saksa, Espanja, Italia, Portugali

                              15.

                              Jalkaväen panssaroitu taisteluajoneuvo / Amfibiotaisteluajoneuvo / Kevyt panssariajoneuvo

                  Kreikka, Italia, Slovakia

                              16.

                              Epäsuora tulituki (EuroArtillery)

                  Italia, Slovakia

                              17.

                              EUFOR-kriisinhallinnan ydinjoukko (EUFOR CROC)

                  Saksa, Espanja, Ranska, Italia, Kypros